SKRIFTLIG FORESPØRGSEL E-1148/98

af Panayotis Lambrias (PPE) til Kommissionen

(24. april 1998)

Om: Forurening af Sortehavet

Der er konstateret omfattende forurening af Sortehavet, som skyldes såvel den lokale forurening i området som de internationale floder, der udmunder i dette hav. Forureningen kanaliseres ud i Ægæerhavet og Middelhavet. Under henvisning til samarbejdet mellem Fællesskabet og tredjelande og de internationale organisationer på miljøområdet bedes Kommissionen besvare følgende:

1. Hvilke foranstaltninger agter den at træffe for at skabe rammer for et samarbejde på miljøområdet mellem samtlige berørte instanser (stater, internationale organisationer, ngo'er og industrien) i dette område?

2. Hvilke positive udsigter for en effektiv udvikling af miljøpolitikken og mere omfattende gennemførelse af miljølovgivningen har skabelsen af internationale og regionale miljøbeskyttelsesnet givet?

Svar afgivet på Kommissionens vegne af Ritt Bjerregaard

(15. maj 1998)

Det vigtigste regionale net for beskyttelse af Sortehavet er "Black Sea Environment Programme" (BSEP - Sortehavs-miljøbeskyttelsesprogrammet). Kommissionen har støttet oprettelsen og driften af "BSEP" siden dettes vedtagelse i juni 1993. Der er blevet afsat hhv. 2,2 mio ecu fra Phare-programmet og 6,6 mio ecu fra Tacis-programmet med henblik på støtte til aktiviteter i forbindelse med BSEP. Dette program har ligeledes fået støtte fra Verdensbankens globale miljøbeskyttelsesfacilitet samt bistand fra en række medlemsstater.

Yderligere politiske aktiviteter inden for "Black Sea Economic Cooperation" (BSEC) omfatter også en række gunstige lejligheder til etablering af særlige net til fordel for Sortehavet. I sin meddelelse til Rådet om regionalt samarbejde i Sortehavsområdet fra november 1997(1) lagde Kommissionen særlig vægt på behovet for, at Fællesskabet inddroges yderligere i de regionale samarbejdsaktiviteter i Sortehavsområdet. Kommissio-nen antydede herunder, at det ville være anbefalelsesværdigt for Fællesskabet at søge at opnå observatørstatus i miljøbeskyttelsesrådet for Sortehavet (Black Sea Environment Council - BSEC). I meddelelsen understregedes behovet for omsætningen til praksis af Bukarest-konventionen om beskyttelse af Sortehavet samt den strategiske handlingsplan for Sortehavet (Black Sea Strategic Action Plan), som blev vedtaget af BSEP i oktober 1996.

I december 1997 tilstillede Kommissionen ligeledes Rådet en rapport om det regionale samarbejde i Europa(2). Heri fremsattes der forslag om, at Fællesskabet skulle yde støtte til en række forskellige net for regionalt samarbejde, herunder blandt andre BSEC som et meget vigtigt punkt for årene fremover.

Blandt de andre samarbejdsnet vedrørende Sortehavsområdet må nævnes "Black Sea Trade and Development Bank" i Thessaloniki, "Black Sea Regional Energy Centre" i Sofia samt "Black Sea Study Centre" i Athen. En række af disse har allerede modtaget finansiel støtte fra Fællesskabet.

Desuden har Kommissionen ydet finansiel støtte til etablering og drift af de tilsvarende institutioner for den praktiske gennemførelse af den internationale konvention vedrørende beskyttelse af floden Donau, som er den væsentligste kilde til forureningen af Sortehavet.

Som konklusion herpå kan det siges, at Kommissionen både politisk og finansielt har ydet støtte til alle de internationale net og institutioner, der kan få en vis indflydelse på Sortehavets miljøsituation. Ved hjælp af Fællesskabets udvidelsesstrategi vil støtten til Sortehavslandene via Phare fortsætte. Det bliver op til disse lande at sikre effektiviteten af den måde, det internationale net kommer til at fungere på, for så vidt angår sikringen af miljøkvaliteten i Sortehavet.

(1) KOM(97) 597 endelig udg.

(2) KOM(97) 659 endelig udg.